Simon, Zsolt, poslanec NR SR (2015-09-24):
Ďakujem pekne. Vážený pán predseda Národnej rady, vážený pán minister, úvodom, predtým než vystúpim, snáď by bolo vhodné, keby pán spravodajca ešte raz vystúpil a prečítal spravodajskú správu tak, ako to káže rokovací poriadok. (Potlesk.) V opačnom prípade možnože by mohlo byť spochybnené vôbec celý ten priebeh, ktorý bude prebiehať. Teraz, tak ako som povedal pri skrátenom konaní, dovoľte, aby som sa vyjadril viac k samotnému návrhu zákona, ktorý tu je a prečo ho považujem za zlý. Vyňať pôdu z pôdneho fondu je proces, ktorý si stanovila vláda Roberta Fica v roku 2014 v tejto podobe. Dnes ju navrhuje, že v prípade strategických investícií nie je treba k vyňatiu z pôdneho fondu územné rozhodnutie ani stavebné povolenie, právoplatné stavebné povolenie. To znamená, že tak ako kolega Hlina správne poznamenal pred chvíľkou za rečníckym pultom, že poľnohospodársku pôdu, je možný predaj za istej procedúry, ktorý, aj pre mňa záhadne, keď som po tom pátral, nenašiel som žiadnu stopu o tom, že by tieto predaje boli zverejnené, a doteraz tie pozemky figurovali ako poľnohospodárska pôda. Ale celý ten proces ochrany poľnohospodárskej pôdy podľa ministra Jahnátka je v ťahu, ak sa dá tak povedať, pokiaľ sa pôda vyjme z poľnohospodárskeho pôdneho fondu, už v tej chvíli sa na ňu tento zákon nevzťahuje. To znamená, že predtým, než by právoplatné stavebné povolenie bolo vydané a v rámci stavebného povolenia každý vlastník by bol uspokojený, vysporiadaný a vyriešený, tak vy celý tento proces chcete teraz obísť. Špekulantom, ktorí špekulovali s pôdou, vytvárate priestor zákonom. Legalizujete im čistý zárobok zhruba 14 euro na každý meter štvorcový. Pán minister, 14 euro! Obyčajní ľudia, jednoduchí ľudia v Nitre a na jej okolí, ktorí predávali pôdu, predávali za 40 centov, za 80 centov, za euro maximálne. Ten, ktorý mal informácie od tejto vlády, že kde to pôjde a koľko za to vláda pravdepodobne bude platiť, tak ten na tom zarobí 14 euro. Dovoľte, aby som vám povedal story alebo pripomenul, ako to bolo v prípade Kia. V prípade Kia sa začal výkup pôdy niekde na úrovni 150 korún. Následne sa tá cena zvyšovala, pretože boli takí, ktorí nepredali. Bola z toho aj menšia kríza v rámci vládnej koalície, ale výsledkom toho bolo, že môj názor, že keď vláda chce priplatiť tým, ktorí špekulovali s pôdou, do 250 korún, tak by mala doplatiť každému. Nakoniec vláda sa uzniesla, že každému vlastníkovi, ktorý predal pôdu pod Kiou, aj spätne doplatia do tejto sumy. Sociálnodemokratická vláda, ľavicová vláda Roberta Fica úplne kašle, ale kašle na vlastníkov. Keby vám na tom stálo, tak minimálne tento mechanizmus, ktorý sa pri Žiline použil, použijete aj v tomto konkrétnom prípade, aby tí vlastníci, ktorí tam sú, a vyjdú v ústrety, že kde vláda rozhodla, že bude mimoriadna, významná investícia a dá vám pozemok k dispozícii, tak oni neprídu skrátka. Vy ste zabezpečili, že pokiaľ to zostane takto zachované, tak tí vlastníci, ktorí tam sú, budú poškodení. Poškodení ťažkými miliónmi eur dohromady. Pýtam sa: Oni si to nezaslúžia? Taký Ščurka, ktorému predseda vlády nevedel prísť ani na meno a kritizoval ešte pred svojím nástupom za Daňový úrad v Košiciach, tak od neho veselo ide kupovať pôdu v tomto prípade. Ďalší priekupníci, ktorí dostali informáciu, rovnako ako to bolo v prípade, tak ako som uviedol, aj v prípade výmenného kurzu, že mali informácie a špekulovali s týmito informáciami, tí na tom zarobia. Sociálne demokratická vláda by takýto prístup k občanom nemala dovoliť, pokiaľ by mala naozaj to sociálne cítenie, ktoré hovorí. Rovnako musím povedať, že špekulovať, že každého vlastníka zastupuje Slovenský pozemkový fond pod jednou pokličkou, je pokrytecké a nemožné. Slovenský pozemkový fond zo zákona dnes má presne stanovené, koho môže zastupovať. A musím povedať, že tento váš návrh zákona je zlý. I keď prejde, tak ako je, som presvedčený, že Slovenský pozemkový fond tých vlastníkov zastupovať nebude môcť. Pretože Slovenský pozemkový fond v inom zákone má povedané, čo môže. A nie stavebný zákon je ten, ktorý ho splnomocní na to, aby zastupoval vlastníka. Jednoducho vlastnícke práva, priebeh dedičského konania nie je možné obchádzať. Lebo môže sa stať, že dnes ten vlastník je známy. Zajtra sa mu niečo stane, zomrie a jeho dedičia budú stáť v rade. Ale musí mať právoplatné dedičské rozhodnutie, aby o tom rozhodoval. Ešte raz musím na vás apelovať, že v žiadnom prípade táto novela nepomôže občanom. Je len pomôckou pre špekulantov z okolia vlády, ktorí na tom chcú zarobiť. Musím zopakovať, že česť, národnoštátne záujmy, obhajoba slovenských záujmov pre Roberta Fica a politickú stranu SMER končia pri rozkrádaní verejných financií. Jak v zdravotníctve, tak v štátnej správe, tak pri vytváraní pracovných miest a príležitostí. A keď takú veľkú investičnú pomoc ideme dať pre spoločnosť Jaguar, tak už vláda nielen mohla, ale aj mala si povedať, kde táto investícia má byť uskutočnená na území Slovenskej republiky tak, aby pomohla znížiť regionálne rozdiely. Nekritizujem, že Jaguar príde na Slovensko. Kritizujem, že ho vláda nevyužíva na to, aby znížila minimálne regionálne rozdiely. Dovoľte, aby som povedal jeden príklad za všetky. Tá diaľnica pri Nitre ide ďalej do Zvolena až po Banskú Bystricu. Keby táto investícia sa uskutočnila niekde bližšie ku Zvolenu, tak by mala spádovú oblasť Brezno – Revúca – Rimavská Sobota – Lučenec – Veľký Krtíš. Tie regióny, ktoré v tejto republike naozaj potrebujú pomoc. Pri troche skvalitnenia infraštruktúry od Zvolena smerom na východ by mohli dochádzať do tohto závodu. Dnes táto investícia tým, že bude v Nitre, nieže pomôže znížiť, pomôže slovenskej ekonomike, ale zväčší priepasť medzi vyspelou časťou Slovenska a zaostávajúcou časťou Slovenska. Tí, ktorí sú chudobní, budú chudobnejší, a tí, ktorí sú bohatí v tejto krajine, regióny myslím, budú bohatší. A práve aj tu je zodpovednosť vlády, ako má pristupovať. Keď sa pozriete na predchádzajúce vlády, v ktorých som mal možnosť sedieť aj ja, my sme si až tak veľmi vyberať nemohli, lebo sme ich nemali tu toľko. Ale aj pritom sme sa rozhodovali, že niečo išlo k Bratislave, k Trnave, niečo išlo k Žiline, Kechnec na východ Slovenska, lebo sme si určovali tie podmienky. Vláda Roberta Fica investičné stimuly nevyužíva na znižovanie regionálnych rozdielov, ba naopak, na ich zvyšovanie za neúmerne veľkú cenu, pričom špekulanti s pôdou na tom ešte zarábajú. Vlastníci na to doplácajú a toto si občania nezaslúžia. Bilbordy, ktorými SMER ubezpečoval občanov, že budú mať vládu istôt, a dnes, že SMER a jeho vláda robí pre občanov, zabudla dopovedať, že len pre niektorých z vybraných skupín. Čo je treba značne a významne povedať, že len pre niektorých a vybraných ľudí, sponzorov. Rovnako, keď už chcete tomu Jaguaru pomôcť, tak dajte do podmienky, že slovenskú pôdu, keď už Robert Fico prehlasoval, že ju chce chrániť, tak dajte do tej zmluvy klauzulu, že túto pôdu, tento pozemok, časť Slovenska budú vlastniť alebo budú mať k dispozícii po dobu, kým tu budú vyrábať. Keď to bude 50 rokov, 50, keď 150, tak 150, a keď odídu, tak táto pôda príde naspäť analogicky do vlastníctva Slovenskej republiky. Keď to Robert Fico neurobí, tak klamal a napľul každému občanovi tejto krajiny do tváre vtedy, keď povedal, že slovenskú pôdu treba chrániť. A k tomu vás, kolegovia, kolegyne zo SMER-u, vyzývam, aby ste to zmenili. Keď chcete, aby pôda bola chránená, s čím súhlasím, aby zahraniční nemohli dostať do majetku, tak potom aj v tomto konkrétnom prípade to urobte! A rovnako vás vyzývam, aby ste zákonne pripravili podmienky k tomu, aby vlastníkom, ktorí sú ochotní predať pôdu, len boli zneužití špekulantami, tí, ktorí mali prístup k informáciám zo strany vlády, aby nie špekulanti na tom zarobili, ale vlastníci. Je to vaša zodpovednosť voči tým občanom. Rovnako to bolo aj v prípade Žiliny. Aj v prípade Žiliny bolo povedané zo strany, je uznesenie vlády, že každému sa má doplatiť rovnako, či predal ako prvý, alebo predal ako posledný za vyššiu cenu. Ďakujem pekne za pozornosť.